ໄທມີຄວາມເປັນຫ່ວງຫຼາຍຂຶ້ນ ກ່ຽວກັບພາກໃຕ້ ຫລັງຈາກ ເກີດເຫດລະເບີດຄັ້ງລ່າສຸດ (ເບິ່ງວີດີໂອ)
ເຫດລະ​ເບີດທີ່​ມີ​ເພີ່ມຂຶ້ນ​ໃນ​​ເຂດໃກ້​ຄຽງ​ຂອງຈັງຫວັດຢະລານັ້ນ ​ແມ່ນ​ເຮັດ​ໃຫ້​ຂົງ​ເຂດຢູ່​ໃນ ລະດັບ​ການ​ລະວັງ​ໄພ​ສູງຂຶ້ນ
ນັບຕັ້ງແຕ່ປີ 2004 ເປັນຕົ້ນມາ ມີປະຊາຊົນຫລາຍກວ່າ 5,000 ຄົນ ຖືກຂ້າຕາຍໃນການໂຈມຕີຫລາຍໆບັ້ນໃນຈັງຫວັດຢະລາ ປັດຕານີ ແລະນາຣາທິວາດ ທີ່ຕັ້ງຢູ່ໃນພາກໃຕ້ຂອງໄທ ໃນທ້າຍເດືອນມີນາຜ່ານມານີ້ ມີການລອບວາງລະເບີດແບບປະສານງານກັນ ໃສ່ສູນການຄ້າແຫ່ງຕ່າງໆທີ່ໄດ້ສັງຫານ 14 ຄົນ ແລະອີກຫລາຍຮ້ອຍຄົນໄດ້ຮັບບາດເຈັບ ຊຶ່ງນັບວ່າເປັນນຶ່ງໃນການປະຕິບັດການທີ່ຫ້ຽມໂຫດສຸດໃນໄລຍະຫລາຍປີ Steve Sandford ຜູ້ ສື່ຂ່າວວີໂອ ລາຍງານຈາກຫາດໃຫຍ່ ຊຶ່ງເປັນເມືອງທີ່ບໍ່ເຄີຍຖືກວາງລະເບີດໃນໄລຍະບໍ່ເທົ່າໃດປີຜ່ານມາ ນີ້ຈົນເທົ່າເກີດເຫດການຮຸນແຮງຄັ້ງລ່າສຸດ ທອງປານ ມີເລຶ່ອງນີ້ມາສະເໜີທ່ານ ໃນອັນດັບຕໍ່ໄປ ລູກຊາຍນ້ອຍເກີດໃໝ່ຄົນນຶ່ງ ພວມໄດ້ຮັບການປິ່ນປົວບາດແຜຢູ່ທີ່ໂຮງໝໍແຫ່ງນຶ່ງ ໃນຂະນະ ທີ່ແມ່ຂອງເດັກ ຄືນາງນິສາຊົນ ໂກຊິດຄຸນ ພາວະນາໄຫວ້ວອນເພື່ອໃຫ້ລູກຊາຍເກີດໃໝ່ ຂອງນາງນັ້ນ ລອດຊີວິດ ເດັກຊາຍ ຄານະພັດ ອິນທະຣາ ສຸວັນ ອາຍຸສອງເດືອນ ທີ່ເປັນຜູ້ເຄາະຮ້າຍອາຍຸນ້ອຍທີ່ ສຸດ ຈາກການໂຈມຕີໃນທ້າຍເດືອນມີນາຜ່ານມາ ໂດຍພວກທີ່ສົງໄສວ່າ ເປັນກຸ່ມຫົວແບ່ງ ແຍກດິນແດນ ໃນພາກໃຕ້ຂອງໄທນັ້ນ ເມືອງຫາດໃຫຍ່ ຈັງຫວັດສົງຂາ ຕັ້ງຢູ່ທາງກໍ້າຕາເວັນຕົກສຽງເໜືອ ຂອງເຂດທີ່ມີການກໍ່ ຄວາມຮຸນແຮງໜັກທີ່ສຸດໂດຍພວກແບ່ງແຍກດິນແດນ ແລະບາງຄົນເກີດຄວາມຢ້ານກົວ ວ່າ ການໂຈມຕີເຫລົ່ານີ້ສະແດງໃຫ້ເຫັນວ່າບັນຫາຂັດແຍ້ງກໍາລັງລາມຂຶ້ນໄປທາງເໜືອ ນາງນິສາຊົນກ່າວວ່າ: ບໍ່ດົນກ່ອນທີ່ລະເບີດຈະແຕກຂຶ້ນທີ່ຫາດໃຫຍ່ນັ້ນ ພວກກ້ອງວີດີໂອວົງຈອນ ປິດໄດ້ບັນທຶກ ຮູບຜູ້ຕ້ອງສົງໄສສອງຄົນ ທີ່ໄດ້ເອົາລົດບັນຈຸລະເບີດໄປຈອດໄວ້ ຢູ່ໃນບ່ອນຈອດລົດໃຕ້ດິນ ໃນເຫດການນີ້ ມີຜູ້ຖືກຂ້າຕາຍຢ່າງນ້ອຍສາມຄົນ ແລະອີກຫລາຍຮ້ອຍຄົນບາດເຈັບໃນອັນ ທີ່ປາກົດວ່າເປັນການໂຈມຕີທີ່ໄດ້ມີການປະສານງານກັນຢ່າງຄັກແນ່ ພຽງບໍ່ເທົ່າໃດຊົ່ວໂມງ ຫລັງຈາກໄດ້ມີການໂຈມຕີດ້ວຍລະເບີດແບບດຽວກັນ ທີ່ຈັດຫວັດໃກ້ຄຽງ ຄືຢະລານັ້ນ ນາງວັນລາ ຄົນຂາຍຂອງແຄມທາງ ທີ່ຂາຍຂອງຢູ່ຟາກກົງຂ້າມກັບຕຶກອາຄານທີ່ຖືກລະເບີດ ກ່າວວ່າ ການໂຈມຕີທີ່ບໍ່ເລືອກໜ້ານັ້ນ ແມ່ນກໍາລັງສ້າງຄວາມເດືອດຮ້ອນຫລາຍ ໃນຂະນະດຽວກັນ ທີ່ໂຮງແຮມ Imperial Lee Garden ພວກເຈົ້າໜ້າທີ່ກໍາລັງຂຸ້ນຂ້ຽວ ພະຍາຍາມຫາທາງຟື້ນຟູູຊື່ສຽງດ້ານຄວາມປອດໄພຂອງເມືອງຫາດໃຫຍ່ ກ່ອນໜ້າການ ສະເຫລີມສະຫລອງບຸນສົງການປີໃໝ່ຂອງໄທ ປະຈໍາປີນີ້ ການທ່ອງທ່ຽວເປັນອຸສາຫະກຳທີ່ນໍາລາຍໄດ້ກ້ອນໃຫຍ່ມາໃຫ້ວົງການທຸລະກິດທ້ອງຖິ່ນ ຊຶ່ງສ່ວນໃຫຍ່ແລ້ວ ເປັນຊາວມາເລເຊຍແລະສິງຄະໂປ ທີ່ມັກມາທ່ອງທ່ຽວເຂດນີ້ ເຈົ້າໜ້າທີ່ຕໍາຫລວດທ່ອງທ່ຽວ ກໍາລັງພະຍາຍາມໃຫ້ຄວາມໝັ້ນໃຈແກ່ວົງການທຸລະກິດ ທັງຫລາຍວ່າ ທຸກສິ່ງທຸກຢ່າງແມ່ນຢູ່ໃນສະພາບປົກກະຕິດີແລ້ວ ພັນຕໍາຫລວດຕີ ກິດ ຕິພັນ ເດດສູນທອນວັດ ກ່າວວ່າ: ເຖິງແມ່ນຈະມີການໃຫ້ການຄໍ້າປະກັນຕ່າງໆນາໆກໍຕາມ ເຫດລະເບີດທີ່ມີເພີ່ມຂຶ້ນໃນ ເຂດໃກ້ຄຽງຂອງຈັງຫວັດຢະລານັ້ນ ແມ່ນເຮັດໃຫ້ຂົງເຂດຢູ່ໃນລະດັບການລະວັງໄພສູງ ຂຶ້ນ ໃນຂະນະທີ່ບັນດາເຈົ້າໜ້າທີ່ ກໍາລັງຕິດຕາມສອບສວນເບິ່ງວ່າ ໃຜຢູ່ເບື້ອງຫລັງ ການໂຈມຕີທີ່ມີການປະສານງານວາງແຜນກັນເປັນຢ່າງດີນີ້ ທີ່ສະແດງໃຫ້ເຫັນເຖິງລະ ດັບຂອງຄວາມສະລັບຊັບຊ້ອນ ທີ່ໜ້າເປັນຫ່ວງນັ້ນ